Հավելված

 ՀՀ կառավարության 2017 թվականի

\_\_\_\_\_\_\_\_ \_\_\_\_\_-ի նիստի N \_\_\_\_\_\_ արձանագրային որոշման

**Պ Ե Տ Ա Կ Ա Ն Ծ Ր Ա Գ Ի Ր**

**ԳՅՈՒՂԱՏՆՏԵՍԱԿԱՆ ԿՈՈՊԵՐԱՏԻՎՆԵՐԻՆ ԱՋԱԿՑՈՒԹՅԱՆ**

**I. ՆԱԽԱԲԱՆ**

1. Հանրապետությունում փոքր չափեր ունեցող գյուղացիական տնտեսությունները` ունենալով հողօգտագործման, ջրօգտագործման, տեխնիկական ապահովման, արտադրանքի իրացման, մասնագիտական խորհրդատվության և տեղեկատվության ապահովվածության հետ կապված բազմաբնույթ խնդիրներ, չունեն համագործակցության հստակ և կայուն մեխանիզմներ ու հնարավորություններ:
2. Ստեղծված իրավիճակում կարևորվում և պահանջվում է ագրարային ոլորտում կիրառվող տնտեսավարման ձևերի կատարելագործում, մասնավորապես` կամավորության սկզբունքի վրա հիմնված կոոպերատիվների արմատավորման և զարգացման միջոցով, երբ դրանում ընդգրկված յուրաքանչյուր անդամի հնարավորություն է ընձեռվում առավելագույնս օգտագործել տնտեսական ներուժը՝ ապահովելով անհամեմատ բարձր եկամուտ: Շուկայական հարաբերությունների պայմաններում կոոպերացիան կարող է համակարգել տարբեր գործառույթներ` ինչպես գյուղմթերքի արտադրության, այնպես էլ՝ սպասարկումների, իրացման և մատակարարման ոլորտներում:
3. Գյուղատնտեսական կոոպերատիվների անդամների հիմնական զբաղմունքն արտադրությունն է, որի համար պահանջվում են մի շարք աջակցող ծառայություններ, ինչպիսին է՝ օրինակ, փոխադրումը, երբեմն էլ՝ տեսակավորումը, ինչպես նաև վերամշակման միջոցով հավելյալ արժեքի ապահովումը: Իրենց մթերքների սպառողների հետ համամատած՝ գյուղատնտեսությունում տնտեսավարողներն ունեն փոքր մասշտաբներ, ըստ այդմ՝ նաև բանակցելու և սակարկելու սահմանափակ հնարավորություն: Միևնույն ժամանակ, գյուղատնտեսությունում անհատ տնտեսավարողի համար գյուղատնտեսական մթերքների հավաքման և իրացման գործարքների համար անհրաժեշտ ծախսերը շատ բարձր են:
4. Իրացման և վերը նշված մարտահրավերներին դիմակայելու գործում գյուղատնտեսական կոոպերատիվները կարող են աջակցել գյուղատնտեսությունում տնտեսավարողներին՝ կոլեկտիվ իրացման կամ մարկետինգային և արտադրության օպտիմալացմանը նպաստող ծառայություններ մատուցելու միջոցով:
5. Գյուղատնտեսական կոոպերատիվների տնտեսական զարգացման և կայունության ապահովման տեսանկյունից կարևորվում է պետական աջակցության մեխանիզմների կիրառումը:

**II. ԾՐԱԳՐԻ ՄՇԱԿՄԱՆ ՀԻՄՔԵՐԸ**

1. Ծրագիրը մշակվել է` հիմք ընդունելով Գյուղատնտեսական կոոպերատիվների մասին Հայաստանի Հանրապետության օրենքի 29-րդ հոդվածի 2-րդ մասի պահանջները և Գյուղատնտեսական կոոպերատիվներին աջակցության պետական ծրագրի մշակման և հաստատման կարգը սահմանելու մասին Հայաստանի Հանրապետության կառավարության 2017 թվականի ապրիլի 13-ի N 363–Ն որոշման դրույթները: Հայաստանի Հանրապետության կառավարության 2010 թվականի նոյեմբերի 4-ի N 1476-Ն որոշմամբ հաստատված Հայաստանի Հանրապետության գյուղի և գյուղատնտեսության 2010-2020 թվականների կայուն զարգացման ռազմավարությունում և Հայաստանի Հանրապետության կառավարության 2014 թվականի մարտի 27-ի N 442-Ն որոշմամբ հաստատված Հայաստանի Հանրապետության 2014-2025 թվականների հեռանկարային զարգացման ռազմավարական ծրագրում ամրագրված են գյուղատնտեսական կոոպերատիվներին աջակցության վերաբերյալ դրույթներ:

**III. ԻՐԱՎԻՃԱԿԻ ՀԱՄԱՌՈՏ ՆԿԱՐԱԳՐՈՒԹՅՈՒՆԸ**

1. Հայաստանում վերջին տարիներին գյուղատնտեսական կոոպերացիայի բնագավառում գրանցվել է դրական առաջընթաց: Հայաստանի Հանրապետության Ազգային ժողովի կողմից 2015 թվականի դեկտեմբերի 21-ին ընդունված «Գյուղատնտեսական կոոպերատիվների մասին» ՀՕ-190-Ն Հայաստանի Հանրապետության օրենքի կիրարկման ընթացքում Հայաստանի Հանրապետության արդարադատության նախարարության աշխատակազմի իրավաբանական անձանց պետական ռեգիստրի գործակալությունում գրանցվել է շուրջ 50 գյուղատնտեսական կոոպերատիվ` միավորելով ավելի քան 500 գյուղատնտեսությունում տնտեսավարող սուբյեկտ:
2. Բնագավառի վերլուծության արդյունքների համաձայն գյուղատնտեսական կոոպերատիվներին անդամակցելը զգալի դրական ազդեցություն է ունեցել տնտեսավարողների միջև հաղորդակցության և փոխադարձ աջակցության, արդյունավետության բարձրացման, ինչպես նաև՝ գիտելիքների ու հմտությունների բարելավման առումներով:
3. Հայաստանի Հանրապետության գյուղատնտեսության նախարարության կողմից իրականցված ուսումնասիրությունների համաձայան, գյուղատնեսական կոոպերատիվների ստեղծման արդյունքում գրանցվել է արտադրանքի ինքնարժեքի, արտադրության ծախսի նվազում (20-30%), շահագործվել է շուրջ 500 հա անմշակ հող, տնտեսավարողների կողմից ներդրումների ծավալը կազմել է շուրջ 500 մլն դրամ: Համատեղ գործունեության արդյունքում, տնտեսավարողների կողմից ներդրվել է բարձրարժեք և ոչ ավանդական մշակաբույսերի արտադրություն (հնդկացորեն, ոսպ, կտավատ, բրոկոլի, ֆիզալիս, կիվանո, արտիշոկ, և այլ):
4. Չնայած գրանցված որոշակի ձեռքբերումներին, գյուղատնտեսական կոոպերացիայի բնագավառում առկա են մի շարք լուծում պահանջող խնդիրներ, որոնք խոչընդոտում են գյուղատնտեսական կոոպերատիվների ստեղծմանը և արդյունավետ գործունեությանը, մասնավորապես՝ կոոպերատիվ գաղափարախոսության ընկալման ու ագրոպարենային համակարգում արդիական տեխնոլոգիաների, արտադրության կազմակերպման արդյունավետ ձևերի ներդրման համար անհրաժեշտ գիտելիքների ոչ բավարար լինելը, կոոպերատիվների ձևավորման համար իրավական և տնտեսական դաշտի կատարելագործման դանդաղ ընթացքը, հողային, ջրային, աշխատանքային ռեսուրսների օգտագործման և կառավարման դեռևս ցածր արդյունավետությունը, տնտեսավարողների ֆինանսական անկայուն վիճակը և այլն:
5. Վերը նշված խնդիրների որոշակի մեղմացմանը կամ լուծմանը կարող են նպաստել գյուղատնտեսական կոոպերատիվների համար նպաստավոր պայմանների ու մեխանիզմների ստեղծումը, ուստի հանրապետությունում իրականացվող ագրարային քաղաքականության կարևոր բաղկացուցիչ մաս պետք է դառնա գյուղատնտեսական կոոպերացիայի ձևավորման պետական աջակցությունը:

**IV. ԾՐԱԳՐԻ ՆՊԱՏԱԿԸ ԵՎ ԽՆԴԻՐՆԵՐԸ**

1. Ծրագրի նպատակը պետական ուղղակի աջակցության մեխանիզմների կիրառմամբ Հայաստանի Հանրապետությունում գյուղատնտեսական կոոպերատիվների զարգացման խթանումն ու կարողությունների հզորացումն է:
2. Խնդիրները.
3. գյուղացիական տնտեսավարողների շրջանում կոոպերատիվների սկզբունքների, առավելությունների, առանձնահատկությունների վերաբերյալ տարբեր մեխանիզմների (տեղեկատվական, խորհրդատվական, ուսուցողական և այլն) կիրառմամբ իրազեկվածության բարձրացում,
4. գյուղատնտեսական կոոպերատիվների ֆինանսական ռեսուրսների հասանելիության հնարավորությունների ընդլայնում:

**V. ԾՐԱԳՐԻ ՇԱՀԱՌՈՒՆԵՐԸ**

1. Ծրագրի շահառուներն են գյուղատնտեսական կոոպերատիվները, գյուղատնտեսական կոոպերատիվների հետ գործունեություն իրականացնող գյուղատնտեսությունում այլ տնտեսավարողները:

**VI. ԾՐԱԳՐԱՅԻՆ ՄԻՋՈՑԱՌՈՒՄՆԵՐԸ (ՈՒՂՂՈՒԹՅՈՒՆՆԵՐԸ)**

1. Ծրագրով նախատեսված ծրագրային միջոցառումներն (ուղղություններն) են՝
2. **Խորհրդատվության, ուսուցման և տեղեկատվության հասանելիության և մատչելիության ապահովում`** Գյուղատնտեսության զարգացման հիմնադրամի կողմից՝Հայաստանի Հանրապետության գյուղատնտեսության նախարարության ներկայացրած պահանջարկի համաձայն, որը կներառի.

ա**.** Գյուղատնտեսական կոոպերատիվների շրջանում իրազեկվածության մակարդակի բարձրացմանն ուղղված դասընթացներ` կոոպերատիվի կարևորության, սկզբունքների, առավելությունների և առանձնահատկությունների, ինչպես նաև՝ գյուղատնտեսական կոոպերացիայի բնագավառը կարգավորող Հայաստանի Հանրապետության օրենսդրական դաշտի վերաբերյալ՝ նախատեսելով տեղեկատվական նյութերի (ուղեցույցներ, տեսանյութեր, հեռուստահաղորդումներ և այլ) տրամադրում և այցելություններ՝ արդյունավետ գործող կոոպերատիվներ,

բ.կառավարչական հմտությունների զարգացմանն ուղղված դասընթացներ` ղեկավարի հմտությունների զարգացման և արդյունավետ կառավարման ուղղությամբ. ղեկավար կառավարիչ-առաջնորդի ներուժ ունեցող անձանց անհատական թիմային կառավարչական ունակությունների բացահայտման, արդյունավետ աշխատանքի մոտիվացման հմտությունների զարգացման, աշխատանքային խմբի/թիմի արդյունավետ կառավարման, բիզնեսի արդյունավետ կազմակերպման և կառավարման գիտելիքների և հմտությունների, ֆինանսական ռեսուրսների ներգրավման և տնօրինման (ակտիվների կառավարում),

գ.հաշվապահների վերապատրաստման դասընթացներ` գյուղատնտեսական կոոպերատիվների գործունեության հաշվապահական հաշվառման առանձնահատկությունների, ներդրումների արդյունավետ կիրառման վերաբերյալ:

1. **Ֆինանսական ռեսուրսների մատչելիության ապահովում**

Նշված միջոցառումների շրջանակներում, Հայաստանի Հանրապետության կառավարության 2017 թվականի սեպտեմբերի 14-ի նիստի N 39 արձանագրային որոշմամբ հավանության արժանացած «Գյուղատնտեսության ոլորտին տրամադրվող վարկերի տոկոսադրույքների սուբսիդավորման ծրագրով» (այսուհետ` վարկերի տոկոսադրույքների սուբսիդավորման ծրագիր) գյուղատնտեսական կոոպերատիվների համար  վարկերի տոկոսադրույքի սուբսիդավորումը կիրականացվի այնպիսի չափաքանակով, որպեսզի վարկերը գյուղատնտեսական կոոպերատիվներին տրամադրվեն 3% տոկոսադրույքով: Վարկավորման ժամկետը սահմանվում է մինչև 5 տարի՝ ելնելով ներդրումների ուղղվածությունից (ներդրումների կառուցվածքում շրջանառու միջոցների տեսակարար կշիռը 30%-ից ավելին կազմելու դեպքում վարկավորումը կիրականացվի մինչև 2 տարի ժամկետով, իսկ հիմնական միջոցների 70% և ավելին կազմելու դեպքում վարկավորումը կիրականացվի մինչև 5 տարի ժամկետով):

**VII. ԾՐԱԳՐԻ ՇԱՀԱՌՈՒՆԵՐԻ ՀԱՅՏԵՐԻ ԸՆԴՈՒՆՄԱՆ ՉԱՓՈՐՈՇԻՉՆԵՐԸ**

14. Ծրագրի շահառուների կողմից ներկայացվող հայտերի վերաբերյալ տրվում են դրական եզրակացություններ, եթե դրանք բավարարում են սույն ծրագրին, Գյուղատնտեսական կոոպերատիվներին աջակցության պետական ծրագրի մշակման, հաստատման կարգը սահմանելու մասին Հայաստանի Հանրապետության կառավարության 2017 թվականի ապրիլի 13-ի N 363–Ն որոշման 7-րդ կետով սահմանված չափորոշիչներին և վարկերի տոկոսադրույքների սուբսիդավորման ծրագրի պահանջներին:

**VIII. ՇԱՀԱՌՈՒՆԵՐԻՆ ՊԱՏԱՍԽԱՆԵԼՈՒ ԺԱՄԿԵՏՆԵՐԸ, ՀԱՅՏԵՐԻ ՈՒՍՈՒՄՆԱՍԻՐՄԱՆ ԵՎ ՄԵՐԺՄԱՆ ՀԻՄՔԵՐԸ**

15. Շահառուների հայտերն ուսումնասիրվում, ամփոփվում և պատասխանվում է վարկերի տոկոսադրույքների սուբսիդավորման ծրագրով նախատեսված ժամկետներում:

16. Ծրագրի շահառուների հայտերի մերժման հիմք են հանդիսանում սույն ծրագրի 14-րդ կետով սահմանված չափորոշիչներին անհամապատասխանությունը:

**IX. ԾՐԱԳՐԻ ԻՐԱԿԱՆԱՑՄԱՆ ՀԵՏ ԿԱՊՎԱԾ ՌԻՍԿԵՐԸ**

17. Ծրագրի իրականացման արդյունավետությունը պայմանավորված է մի շարք հնարավոր ռիսկային գործոններից, մասնավորապես՝

1. կոոպերատիվի գործունեության համար անբարենպաստ տնտեսական պայմանների առկայությունը,
2. խորհրդատվական ծառայության ոչ բավարար մասնագիտական որակավորում/ պատրաստվածությունը և ֆինանսական միջոցների անբավարարությունը,
3. վարկերի տոկոսադրույքների սուբսիդավորման ծրագրով սահմանված ռիսկերը:

**X. ԾՐԱԳՐԻ ՖԻՆԱՆՍԱԿԱՆ ԳՆԱՀԱՏԱԿԱՆԸ**

18. Վարկերի տոկոսադրույքների սուբսիդավորման ծրագիրի շրջանակներում նախատեսվում է 2018 թվականին գյուղատնտեսական կոոպերատիվներին տրամադրել շուրջ 70 մլն դրամի վարկ: Մայր գումարի տոկոսադրույքի սուբսիդավորվող գումարը կկազմի շուրջ 6,7 մլն դրամ:

19. Գյուղատնտեսաության զարգացման հիմնադրամի կողմից մատուցվող ծառայությունների շրջանակներում գյուղատնտեսական կոոպերատիվների համար նախատեսված միջոցառումներին կուղղվի շուրջ 20 մլն դրամ:

20. Գյուղատնտեսական կոոպերատիվներին աջակցության պետական ծրագիրը նախատեսվում է իրականացնել Գյուղատնտեսական խորհրդատվական ծառայություններ և վարկերի տոկոսադրույքների սուբսիդավորման ծրագրերի շրջանակներում և Հայաստանի Հանրապետության օրենսդրությամբ չարգելված այլ միջոցներով:

**XI. ԾՐԱԳՐԻ ՄՈՆԻԹՈՐԻՆԳԸ**

21. Ծրագրի մոնիթորինգն իրականացվում է Հայաստանի Հանրապետության գյուղատնտեսության նախարարության և վարկերի տոկոսադրույքների սուբսիդավորման ծրագրով սահմանված դրույթների համաձայն՝ Հայաստանի Հանրապետության կառավարության աշխատակազմի Գյուղական տարածքների տնտեսական զարգացման ծրագրերի իրականացման գրասենյակ պետական հիմնարկի գյուղական ֆինանսավորման կառույցի կողմից:

**XII. ԾՐԱԳՐԻ ԻՐԱԿԱՆԱՑՈՒՄԻՑ ԱԿՆԿԱԼՎՈՂ ԱՐԴՅՈՒՆՔՆԵՐԸ**

22. Ծրագրի իրականացումը կնպաստի գյուղատնտեսական կոոպերատիվների ձևավորման և զարգացման խթանմանը, կոոպերատիվի սկզբունքների, առավելությունների և առանձնահատկությունների վերաբերյալ գյուղացիական տնտեսավարողների իրազեկվածության մակարդակի բարձրացմանը, գյուղատնտեսական ռեսուրսների արդյունավետ օգտագործմանը, գյուղատնտեսական մթերքների արտադրության ծավալների ավելացմանը, ֆինանասական միջոցների մատչելիության բարձրացմանը, արդիական տեխնոլոգիաների ներդրմանը և այլն:

23.Կգրանցվի կոոպերատիվների անդամների եկամուտների աճ, ինչը կնպաստի աղքատության նվազեցմանը, բնակչության զբաղվածության մակարդակի բարձրացմանը:

1. վարկերի տոկոսադրույքների սուբսիդավորման ծրագրի շրջանակներում 2018 թվականին մատչելի վարկերից կօգտվի շուրջ 10 գյուղատնտեսական կոոպերատիվ ( շուրջ 300 գյուղատնտեսությունում տնտեսավարող սուբյեկտ):
2. Կկազմակերպվի շուրջ 20 դասընթաց, խորհրդատվական ծառայություններից կօգտվի շուրջ 400 գյուղատնտեսությունում տնտեսավարող սուբյեկտ: